ཟབ་གསང་ཌཱཀྐིའི་སྙིང་ཐིག་ལས༔ མཁའ་འགྲོ་མཚོ་རྒྱལ་གྱི་སྒོ་ནས་ཁྲུས་བྱ་བའི་ཆོ་ག་ཉེས་པ་ཀུན་སེལ་བཞུགས༔ རིན་ཆེན་བུམ་པ་རྨ་སྒྲོས་བརྒྱན༔ ནང་དུ་སྔགས་ཀྱི་ཁྲུས་ཆུ་བླུག༔ མེ་ལོང་དར་ཚོན་ལྔ་ཡིས་བརྒྱན༔
རྣལ་འབྱོར་ཏིང་འཛིན་བརྟན་པོའི་ངང༔ ན་མོ༔ སྐྱབས་ཀུན་འདུས་པ་མཁའ་འགྲོར་སྐྱབས་སུ་མཆི༔ འགྲོ་ཀུན་རྣམ་མཁྱེན་གདོད་མའི་སར་འགོད་བྱ༔ རང་ཉིད་ མཚོ་རྒྱལ་མཐིང་ཀ་སྐུ་གཅེར་བུ༔ གཡས་པས་རིན་ཆེན་ཁྲུས་བུམ་གཡོན་གྲི་གུག༔ འོ་འཛིན་གསང་བའི་པདྨོ་རྣམ་པར་རྒྱས༔ རིན་ཆེན་རུས་རྒྱན་དབུ་ལ་པྲོག་ཞྭ་གསོལ༔ ཐུགས་ཀའི་འོད་འཕྲོས་མདུན་གྱི་བུམ་པའི་ཁར༔ རང་འདྲའི་མཚོ་རྒྱལ་དག་བྱེད་མཁའ་འགྲོ་མས༔ ཕྱོགས་བཞིར་རིགས་བཞིའི་མཁའ་འགྲོའི་བསྐོར་བ་ལ༔ ཐུགས་ཀར་བྃ་མཐར་སྔགས་ཀྱི་ཕྲེང་བ་ལས༔ བདུད་རྩིའི་རྒྱུན་བབ་བུམ་པ་གང་བར་བསམ༔ ཨོཾ་པདྨོ་ཡོ་གི་ནཱི་ཛྙཱ་ན་ཝཱ་རཱ་ཧཱི་སརྦ་རོ་ག་ཤཱིནྟཾ་ཀུ་རུ་ཡེ་སྭཱ་ཧཱ༔ བརྒྱ་རྩ་བཟླས་མཐར༔ མཆོད་བསྟོད་དང་བུམ་པ་བཞུ་བཏུལ་བྱ༔ དེ་ནས་ནད་པའི་གཟུགས་མེ་ལོང་དུ་ཤར་དུ་བཅུག་ལ༔ ཧཱུྃ༔ང་ནི་འབུམ་ཕྲག་མཁའ་འགྲོའི་ཚོགས་རྗེ་མོ༔ རྒྱལ་དབང་པདྨའི་གཟུངས་མཆོག་ མཚོ་རྒྱལ་མ༔དག་བྱེད་བདུད་རྩི་མཆོག་གི་ལྷ་མོ་ཡིས༔ ས་ཆུ་མེ་རླུང་ནམ་མཁའ་ལྷ་མོ་ཡང༔ ང་ལས་མ་གཏོགས་གཞན་དུ་ཡོད་མ་ཡིན༔ སྲིད་གསུམ་ཡེ་ནས་དག་པ་ང་ཡི་ཐུགས༔ རྟེན་འབྲེལ་དག་བྱེད་བདུད་རྩིའི་ཆུ་རྒྱུན་འདིས༔སྐལ་ལྡན་རིགས་ཀྱི་བུ་མོ་ཁྱེད་ཉིད་ཀྱི༔ སྔོན་གྱི་ལས་དང་འཕྲལ་གྱི་རྐྱེན་ཀུན་དང༔ ཁྱད་པར་སྙིགས་དུས་ནད་རིམས་གཉན་མཁྲིས་སོགས༔ བཞི་བརྒྱ་རྩ་བཞིའི་ནད་ཀུན་མ་ལུས་པ༔ རྟེན་འབྲེལ་ཁྲུས་ཀྱིས་རྨང་ནས་དག་པར་བྱེད༔ འདི་ལྟར་ནད་ཀྱི་ཟུག་ངུ་ཅི་བྱུང་ལ༔ དོན་ལ་རང་སེམས་རྟོག་པའི་རྩལ་ལས་བྱུང༔ གཞི་མེད་རྩ་བྲལ་ཡེ་ནས་རྣམ་པར་དག༔ དོན་དམ་མཁའ་འགྲོ་མཚོ་རྒྱལ་བདག་ཉིད་ཀྱི༔ ཐུགས་ནི་སྤྲོས་བྲལ་མཁའ་ལྟར་རྣམ་ པར་དག༔ བདེན་པ་ཆེན་པོ་འདི་ཡི་བྱིན་རླབས་ཀྱིས༔ ཁྱེད་ཀྱི་འཕྲལ་ཡུན་ཉེས་ཚོགས་མ་ལུས་པ༔ རང་སར་ཞི་སྟེ་ཉམས་རྟོགས་ཡེ་ཤེས་རྒྱས༔ ཚེ་སྲོག་བརྟན་ཅིང་བསྟན་འགྲོའི་དོན་མ་ལུས༔ འགྲུབ་པར་རྩ་གསུམ་སྲུང་མའི་མཐུན་འགྱུར་མཛོད༔ རྩ་སྔགས༔ མ་རིག་གཟུང་འཛིན་གྱིས་བསྐྱེད་པའི་ཉེས་ཚོགས་མ་ལུས་པ་ཞི་བ་ཤཱིནྟཾ་ཀུ་རུ་ཡེ་སྭཱ་ཧཱ༔ སླར་ཡང༔ ཧོ༔ སྣང་སྲིད་བདེ་སྡུག་ཐམས་ཅད་རང་གི་སེམས༔ སེམས་ཉིད་ཡེ་ནས་སྤྲོས་པའི་མཐའ་དང་བྲལ༔མ་བཅོས་འཛིན་མེད་ཁྱབ་བརྡལ་གཉུག་མའི་གཤིས༔ དོན་དམ་སྤྲོས་ བྲལ་ངང་དུ་རྒྱས་གདབ་བོ༔ བཛྲ་རཀྵ་རཀྵ༔ ཞེས་བཟླས་ན་ནད་གདོན་རྐྱེན་བགེགས་
ཞི་བར་འགྱུར་བ་མཁའ་འགྲོའི་ཐ་ཚིག་གོ༔ ས་མ་ཡ༔ རྒྱ་རྒྱ་རྒྱ༔ ཞེས་པའང་ཞི་མཛད་དབང་མོ་གཉན་རིམས་
ཀྱི་ནད་ཀྱིས་གཟིར་ཚེ་འཕྲལ་དུ་ནམ་མཁའ་གླིང་པ་དང་ཏཱ་རེ་དེ་ཝཱི་ཟུང་གིས་བྲིས་པ་དགེ།